Gedagte vir die dag: Die regte pad       Foto: pixabay.com Vertrou volkome op die Here en moenie op jou eie insigte staatmaak nie. Ken Hom in alles wat jy doen en Hy sal jou die regte pad laat loop. (Spreuke 3:5-6) Baie jare gelede sou ’n man na ’n boer toe gaan en sê: “Ek wil hierdie plaas by jou koop vir ’n miljoen rand.” Hulle sou mekaar die hand gee. Met hierdie handdruk is die plaas vir ’n miljoen rand verkoop. Die volgende dag sou ’n ander man daar aankom en sê: “Ek bied jou dubbel daardie bedrag vir jou plaas aan.” Die boer sou sê: “Nee. Ek het gister my woord aan daardie man gegee en die plaas vir ’n miljoen rand aan hom verkoop.” Kan jy vandag nog iemand se woord só vertrou? Jy kan nie eens altyd jouself vertrou nie! Jy kan net volkome op die Here Jesus Christus vertrou. Waarlik, die Here ons God is betroubaar. Wat Hy sê, sal Hy doen. Hy roep ons om Hom en ons naaste lief te hê, die evangelie te verkondig en ons kan Hom selfs vertrou om aan ons die krag te gee om ons roeping te vervul. In hierdie lewe kan ons nie op ons eie insig of ons eie krag staatmaak nie, maar wanneer ons die Here in alles ken, sal Hy ons op die regte pad laat loop. Ons God is die goeie God. Wanneer ons ons vertroue in Hom en sy Woord plaas, sal Hy vir die res sorg. Kies vandag om die Here met jou hele hart te vertrou. Hy is die Een wat jou sal dra. Here, dankie vir u belofte dat U my op die regte pad sal laat stap wanneer ek my vertroue in U plaas. Ek glo in U en vertrou U met my hele hart.